สังคมข่าวหุ้น
*ตลาดหุ้นไทยในเดือน มิ.ย.นี้ คาดว่าฟันด์โฟลว์ยังคงไหลออกตามสถิติเดิม แต่ในแง่ของผลตอบแทนแล้วเป็นบวก ขณะที่หุ้นไทยหลายตัวได้คำนวณใน FTSE All World ล่าสุด GULF เข้า FTSE Mid Cap และ TOA เข้า FTSE Small Cap แต่ก็ต้องระวังนโยบายของประธานาธิบดีทรัมป์ให้ดี อาจส่งผลให้ตลาดหุ้นทั่วโลกผันผวน ประกอบกับการประชุมเฟดในกลางเดือนนี้

4 มิ.ย. 2561

เกียรติก้อง ว่องไวยากร
*ฟันด์โฟลว์ยังไหลออก
*ตลาดหุ้นไทยในเดือน มิ.ย.นี้ คาดว่าฟันด์โฟลว์ยังคงไหลออกตามสถิติเดิม แต่ในแง่ของผลตอบแทนแล้วเป็นบวก ขณะที่หุ้นไทยหลายตัวได้คำนวณใน FTSE All World ล่าสุด GULF เข้า FTSE Mid Cap และ TOA เข้า FTSE Small Cap แต่ก็ต้องระวังนโยบายของประธานาธิบดีทรัมป์ให้ดี อาจส่งผลให้ตลาดหุ้นทั่วโลกผันผวน ประกอบกับการประชุมเฟดในกลางเดือนนี้ ที่คาดว่าจะปรับขึ้นดอกเบี้ยอีก 0.25% ทำให้แนวโน้มเงินยังไหลออกต่อเนื่อง ส่วนปัจจัยภายในต้องรอความชัดเจนของบิ๊กตู่ หากประกาศวันเลือกตั้ง มีโอกาสสูงที่เงินจะไหลกลับเข้าตลาดหุ้นไทย แนวรับ 1,700 จุดยังน่าหวาดเสียวอยู่
*ฟุตบอลโลก 2018 กำลังจะเริ่มต้นแล้ว แข่งขันฟุตบอลโลกรอบนี้จะอยู่ในช่วง 14 มิ.ย.-15 ก.ค. 2561 ซึ่งในช่วงที่มีการถ่ายทอดฟุตบอลโลก TRUE ของเฮียศุภชัย เจียรวนนท์ ประธานคณะกรรมการบริหาร และ AMARIN ของเสี่ยฐาปน สิริวัฒนภักดี ประธานคณะกรรมการบริหาร อมรินทร์พริ้นติ้ง แอนด์ พับลิชชิ่งได้ถ่ายทอดสด งานนี้น่าจะส่งผลดีต่อหุ้นกลุ่มทีวีดิจิทัลไม่น้อย รวมทั้งกลุ่มเครื่องดื่มและค้าปลีก BJC ของตระกูลสิริวัฒนภักดี, CPALL ของตระกูลเจียรวนนท์ 2 กลุ่มก็ได้รับอานิสงส์เต็ม ๆ เงินสะพัด 2 หมื่นกว่าล้านบาทคาบเกี่ยวระหว่างไตรมาสที่ 2 และ 3 นี้
*ไล่เก็บหุ้น KTC ของระเฑียร ศรีมงคล ประธานเจ้าหน้าที่บริหารบัตรกรุงไทย เก็งเข้าคำนวณใน SET50 รอบใหม่ก่อนประกาศกลางเดือน มิ.ย.นี้ ปรับราคาเป้าหมาย KTC ขึ้นเป็น 392 บาท เตรียมแตกพาร์ ประชุมผู้ถือหุ้นวันที่ 6 ก.ค.นี้ เทรดพาร์ใหม่กลางเดือน ก.ค.นี้ แถมยังมีแนวโน้มผลประกอบการที่ดีในปีนี้ สะสมไว้ก่อนไม่น่าผิดหวัง
*“เฮียสมัย ลี้สกุล” ประธานกรรมการบริหาร TRC เล่นเอาน้องแมงเม่าตกใจ ตอนแรกก็นึกว่าแกถอดใจไม่ลงทุนโครงการเหมืองโปแตซ จ.ชัยภูมิแล้ว แต่พอดูในรายละเอียดก็ต้องขอบอกว่าถอยไปตั้งหลักก่อนเท่านั้นเอง ล่าสุดบอร์ด TRC มีมติยกเลิกลงทุนในหุ้นสามัญเพิ่มทุนต่อผู้ถือหุ้นเดิมของบริษัท อาเซียนโปแตชชัยภูมิ จำกัด เนื่องจากต้องพิจารณาเรื่องแหล่งเงินทุน ดอกเบี้ยสถาบันการเงิน การเจรจามูลค่าโครงการ รวมทั้งหาพันธมิตรใหม่ และวิเคราะห์สถานการณ์เศรษฐกิจในการตัดสินใจลงทุนอย่างถี่ถ้วน คาดว่าจะเรียกประชุมวิสามัญผู้ถือหุ้นอีกครั้งภายในปีนี้ กลายเป็นโครงการอภิมหาอมตะอีกโครงการหนึ่งที่รอกันมานาน
*SUPER ของจอมทรัพย์ โลจายะ ประธานคณะกรรมการซุปเปอร์ เอนเนอร์ยี คอร์เปอเรชั่น เหวี่ยงแรงร่วงติดฟลอร์จนแม่แมงเม่าตกใจ ไม่รู้ว่าข่าวเดิมหรือเปล่า ล่าสุดประเดช กิตติอิสรานนท์ ในฐานะผู้ถือหุ้นใหญ่ ต้องออกมาปฏิเสธว่าไม่ได้สาดหุ้นในกระดานออกมา ขณะที่ในห้องค้าลือกันหึ่ง หลังมีมือดีปล่อยข่าวว่าถ้าหุ้นไปถึง 1.50 บาท หุ้นใหญ่จะขายออกมา ทำเอาตกอกตกใจกันไปทั้งตลาดฯ ขณะที่ความคืบหน้าของการจัดตั้งกองทุนโครงสร้างพื้นฐาน (IFF) เพื่อนำเงินทุนไปต่อยอดโครงการพลังงานลมที่เวียดนาม 600 MW เริ่มชัดเจนขึ้นมาก จังหวะนี้ถือเป็นโอกาสดีที่จะเก็บหุ้นราคาถูก ขวัญเอยขวัญมาไว ๆ
*KCE ของบัญชา องค์โฆษิต ประธานกรรมการ บมจ.เคซีอี อีเลคโทรนิคส์ ฟื้นตัวแรงหลังจากถูกแรงเทขายอย่างต่อเนื่อง หลังจากหลุดออกจากการคำนวณ MSCI Global Standard จนหมดแรงขายไปเมื่อวันที่ 31 พ.ค.ที่ผ่านมา ซึ่งเป็นวันที่ต่างชาติทิ้งออกมาวันสุดท้าย เคซีอี นับเป็นหุ้นกลุ่มชิ้นส่วนอิเล็กทรอนิกส์ที่พลิกกลับมามีอัตรากำไรขั้นต้นดี เนื่องจากได้รับประโยชน์เงินบาทอ่อนค่าตั้งแต่กลางเดือน เม.ย.ที่ผ่านมา Q2 คาดว่าจะออกมาดี
*เรื่องระหว่าง บล.เมย์แบงก์ กิมเอ็ง หรือ MBET กับ บล.หยวนต้า ยังฝุ่นตลบ ล่าสุด MBKET ออกหนังสือชี้แจงตามที่มีข่าวปรากฏในสื่อออนไลน์ ในประเด็นข่าวที่ว่า บล.หยวนต้าฯ เผยศาลฯ รับฟ้องคดี MBKET-มนตรี ศรไพศาลแจ้งความเท็จกล่าวหาอดีตผู้บริหารนั้น ขอชี้แจงว่า ที่จริงแล้วคดีดังกล่าว ศาลเพียงแต่ทำการไต่สวนมูลฟ้องและมีคำสั่งให้ประทับรับฟ้องไว้พิจารณาเท่านั้น โดยยังไม่ได้มีการพิจารณาพิพากษาในเนื้อหาของคดีแต่อย่างใด โดยในการไต่สวนมูลฟ้องนั้นกฎหมายยังไม่ได้กำหนดให้จำเลยมีสิทธินำพยานหลักฐานเข้านำสืบเพื่อประกอบการพิจารณาของศาล อีกทั้งคำสั่งประทับรับฟ้องก็ไม่ได้มีรายละเอียดและเนื้อหาตามที่มีการลงข่าวแต่อย่างใด
*ครอบครัวแก้วสว่าง นำโดย “เสี่ยป๋อง” วัชระ แก้วสว่าง ร่วมมอบเงินบริจาคให้โรงพยาบาลตาคลี นครสวรรค์ มูลค่ารวม 5 ล้านบาท
*หุ้นร้อนประจำวัน 1 มิ.ย. 2561 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) คือ ใบสำคัญแสดงสิทธิในการจองซื้อหุ้นสามัญของบริษัท เจเคเอ็น โกลบอล มีเดีย จำกัด (มหาชน) ครั้งที่ 1 หรือ JKN-W1 ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่ 4 มิ.ย.-13 ก.ค. 2561